Document ID: 32003R2294

Komission asetus (EY) N:o 2294/2003,
annettu 23 päivänä joulukuuta 2003,
neuvoston asetuksen (EY) N:o 3072/95 soveltamista koskevista yksityiskohtaisista säännöistä riisialan tuontitullien osalta annetun asetuksen (EY) N:o 1503/96 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/1995(1) ja erityisesti sen 11 artiklan 4 kohdan,
sekä katsoo seuraavaa:
(1) Komission asetuksen (EY) N:o 1503/96(2) 4 a artiklassa säädetään CN-koodiin 1006 20 17 ja 1006 20 98 kuuluvan basmatiriisin tuontitullin 250 euron alennuksesta tonnilta.
(2) Tämän järjestelmän mukaisesti tuotavan riisin määrät ovat lisääntyneet merkittävästi ilman, että tuotavista lajikkeista annettaisiin tietoa. Sen vuoksi komission on tarpeen määritellä erittäin täsmällisesti, mitkä lajikkeet ovat alennuskelpoisia.
(3) Intiasta ja Pakistanista EU:hun tuodun basmatiriisin tulee vastata eritysvaatimuksia, jotta voidaan säilyttää tuotteen korkea laatu ja rajata tuodut määrät puhtaisiin basmatilajikkeisiin.
(4) Tarkastuksia olisi tiukennettava riisin alkuperään ja tuotuihin lajikkeisiin liittyvän petosriskin torjumiseksi.
(5) On myös tarpeen täsmentää sen jälkeen, kun asiasta on neuvoteltu ja se on tutkittu Intian ja Pakistanin viranomaisten kanssa, mitä basmatiriisilajikkeita olisi pidettävä alennuskelpoisina.
(6) Ottaen huomioon Intiasta ja Pakistanista peräisin olevan basmatiriisin suuri kysyntä ja järjestelmän hallinnoinnista saadut kokemukset olisi säädettävä tarkastuksista, joiden avulla voidaan turvata tuodun tuotteen laatu. Jäsenvaltiot voivat tässä asiassa vahvistaa asianmukaisia seurantaohjelmia, joissa voidaan käyttää myös DNA-analyysiä.
(7) Viljan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1503/96 seuraavasti:
1) Korvataan 4 a artiklan 1 kohta seuraavasti:
"1. CN-koodiin ex 1006 20 17 ja ex 1006 20 98 kuuluvan basmatiriisin, joka täyttää liitteessä IV määritellyt vaatimukset, tuontitullia voidaan alentaa 250 euroa tonnilta.
Alennuksen määrää voidaan tarkistaa suhteessa markkinoiden kehitykseen, erityisesti tuotavien määrien osalta.
Tämän artiklan soveltamiseksi tarvittavat tarkastukset olisi toteutettava liitteessä III lueteltujen Intian ja Pakistanin toimivaltaisten viranomaisten antamien aitoustodistusten perusteella."
2) Korvataan liite II tämän asetuksen liitteessä I olevalla tekstillä.
3) Lisätään tämän asetuksen liite II uudeksi liitteeksi IV.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä joulukuuta 2003.

Labels: 3
17